Președintele Senatului, Călin Popescu Tăriceanu a criticat protestul de pe holurile din Parlament. "Am retrait pentru câteva minute ziua de 28 ianuarie 1990 când la inițiativa partidelor istorice PNL și PNȚCD solicitasem să avem o întâlnire cu reprezentanții noii puteri de la București, adică a FSN-ului. La Guvern ne astepta o contramanifestație făcută de FSN cu muncitori de la IMGB. Exact aceeași atmosferă de agresivitate dusă la extrem, de intoleranță pe care am văzut-o atunci am reîntâlnit-o astazi promovată de USR și simpatizanții pe care i-a adus astăzi în Parlament", a declarat Tăriceanu.





"Aceste manifestari sunt manifestări de tip fascist. Așa a început fascismul și totalitarismul în Europa. Și comuniștii după război la fel s-au comportat, prin violență, să acapareze puterea. Atâta vreme cât eu sunt președinte al Senatului, vă spun că nu sunt dispus să închid ochii, să mă fac că nu văd și să tolerez astfel de atitudini", a continuat Tăriceanu.





Președintele Senatului a spus că pe viitor se vor lua măsuri în privința vizitatorilor în Parlament. "Trebuie să luăm măsuri ca pe viitor să nu se mai întâmple astfel de situații. Nu stim încă ce măsuri dar fiți siguri că ne vom gândi la asta", a mai spus Tăriceanu.







În timpul discursului premierului Viorica Dăncila, 10 protestatari Rezist au scandat în Parlament "Justiție nu corupție!", pe holul din fața plenului, nemultumiți față de modificarea Codului de procedură penală.

